Diari Oficial de la Generalitat Valenciana


Sumari del DOGV 9755, del 29-12-2023 (2023/13983)

ORDRE 6/2023 de 22 de desembre de 2023, de la Vicepresidència Primera i Conselleria de Cultura i Esport, per la qual s'aproven les bases reguladores i la convocatòria per a la concessió de les subvencions a escriptura de guió i desenvolupament i preparació de projectes d'obres audiovisuals de l'Institut Valencià de Cultura en els anys 2023 i 2024.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9755

Data del DOGV
:   29-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/13164

CVE
:   LFLA-G-1318-70525

Data del document
:   22-12-2023

Organisme emissor
:   Institut Valencià de Cultura

Tipus de document
:   Ordre

Correcció d'errades

Anàlisi jurídica

 Descriptors 

:   * Institut Valencià de Cultura

ORDRE 6/2023 de 22 de desembre de 2023, de la Vicepresidència Primera i Conselleria de Cultura i Esport, per la qual s'aproven les bases reguladores i la convocatòria per a la concessió de les subvencions a escriptura de guió i desenvolupament i preparació de projectes d'obres audiovisuals de l'Institut Valencià de Cultura en els anys 2023 i 2024. [2023/13358]  
L'apartat primer de l'article 44 de la Constitució disposa que els poders públics promouran i tutelaran l'accés a la cultura, a la qual tots tenen dret. Este mandat constitucional vincula tots els poders constituïts dins del marc de les respectives competències.  
  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, en l'article 49.1.4, establix la competència exclusiva de la Generalitat en matèria de cultura.  
  
L'Institut Valencià de Cultura és una entitat de dret públic de la Generalitat de les que preveu l'article 155 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (a partir d'ara, LHIS), adscrita a la Vicepresidència Primera i Conselleria de Cultura i Esport, amb competències en matèries culturals. Té entre les seues competències impulsar i fer costat als nous formats, tendències i continguts culturals per a desenvolupar-los a la Comunitat Valenciana, la convocatòria i la gestió de subvencions, ajudes i incentius de les diferents matèries culturals en què és competent i fomentar l'ocupació i l'ocupabilitat en els sectors culturals, segons disposa l'article 2, punt 2, lletres g, l i n del Decret 5/2013, de 4 de gener, que aprova el Reglament d'organització i funcionament de l'IVC.  
  
Un dels instruments essencials sobre els quals descansa la política cultural és el de les subvencions públiques. En el cas de les subvencions culturals, la importància d'estes consistix, des de la perspectiva quantitativa, en el pes rellevant que esta despesa té en les assignacions pressupostàries anuals de l'Institut Valencià de Cultura i en la significació cada vegada més elevada que han adquirit els sectors culturals com una activitat econòmica.   
D'acord amb això, resulta oportú potenciar la labor i la iniciativa d'escriptura de guions i el desenvolupament i preparació d'obres audiovisuals com a elements fonamentals per a una millora en la futura producció de projectes audiovisuals.   
Estes ajudes tindran caràcter de subvenció, la concessió de les quals es portarà a efecte en règim de concurrència competitiva, de conformitat amb el que establixen la Llei 1/2015 (LHIS); la Llei 38/2003, de 17 de novembre, general de subvencions (d'ara en avant, LGS), i el Reglament general de la Llei de subvencions aprovat pel Reial decret 887/2006, de 21 de juliol (d'ara en avant, RGLS).  
En la tramitació d'esta norma s'han respectat els principis de bona regulació que preveu l'article 129 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPAC): principis de necessitat, eficàcia, proporcionalitat, seguretat jurídica, transparència i eficiència.  
Pel que fa als principis de necessitat i eficàcia, la norma s'adequa a un objectiu d'interés general, com és ampliar la gestió de subvencions a manifestacions culturals diferents, així com els principis d'objectivitat, igualtat i no-discriminació.  
Igualment, la norma s'ajusta al principi de proporcionalitat, ja que conté la regulació imprescindible per a atendre els objectius que es pretenen assolir.  
El principi de seguretat jurídica també es complix, atés que la norma s'ha elaborat de manera coherent amb la resta de l'ordenament jurídic, estatal i de la Unió Europea, amb la intenció de mantindre un marc normatiu estable, predictible, integrat i clar.  
També ha quedat garantit el principi de transparència amb la publicació del projecte normatiu en la pàgina web oficial de l'IVC, així com en les diferents reunions mantingudes amb el sector per a habilitar la possibilitat de formular suggeriments sobre este per part de qualsevol ciutadà.  
Les subvencions regulades en estes bases, quant a la concessió i l'execució, es basaran en els principis establits en l'article 8 de la Llei 38/2003 (LGS), de publicitat, transparència, concurrència, objectivitat, igualtat i no-discriminació, eficàcia en el compliment dels objectius fixats per l'administració concedent i eficiència en l'assignació i la utilització dels recursos públics, així com els establits en la Llei 1/2022, de 13 d'abril, de transparència i bon govern de la Comunitat Valenciana.  
  
El Pla estratègic de subvencions 2020-2023 de la Conselleria d'Educació, Cultura i Esport, aprovat mitjançant la Resolució de 23 de març de 2020, del conseller d'Educació, Cultura i Esport (DOGV 8783, 07.04.2020), establix, en el seu annex únic i dins de l'objectiu estratègic 2 de l'Institut Valencià de Cultura, ‘Foment de la creació artística', la línia de subvenció dedicada a la millora de la producció audiovisual valenciana, la finalitat de la qual és incentivar i col·laborar en diverses activitats cinematogràfiques com, entre d'altres, l'exhibició d'obres audiovisuals en sales de cine de la Comunitat Valenciana.  
Per tot això, en aplicació de l'LHIS i dels preceptes aplicables de l'LGS, i del Reial decret 887/2006, de 21 de juliol, pel qual s'aprova el Reglament general de subvencions; i en virtut de les atribucions que em conferixen l'article 28 de la Llei 5/1983, de 30 de desembre, de la Generalitat, del Consell, l'article 160.2 de l'esmentada Llei 1/2015, el Decret 5/2013, de 4 de gener, que va aprovar el Reglament de l'actual IVC, i el Decret 186/2023, de 17 d'octubre, del Consell, d'aprovació del Reglament orgànic i funcional de la Vicepresidència Primera i Conselleria de Cultura i Esport,  
  
  
ORDENE  
  
Primer  
Aprovar les bases reguladores de les ajudes destinades a l'escriptura de guió i desenvolupament i preparació de projectes d'obres audiovisuals, així com el model de sol·licitud i els documents complementaris.  
  
Segon  
Convocar les subvencions a l'escriptura de guió i desenvolupament i preparació de projectes d'obres audiovisuals, la realització de les quals es duga a terme fins al 30 d'octubre de 2024, com a mesura per a afavorir les iniciatives que suposen la creació i el desenvolupament d'obres audiovisuals amb l'objectiu de contribuir a la millora en la qualitat de l'escriptura de guions i en la preparació de projectes.  
  
Tercer  
Al finançament de les ajudes que preveu esta ordre es destinen 981.246,00 euros, a càrrec de l'aplicació pressupostària de la secció 09, entitat 00814, capítol 4, línia de subvenció S4006000, corresponent a 2023, i a càrrec de l'aplicació pressupostària de la secció 18, entitat 016, capítol 4, línia de subvenció S0969, corresponent a 2024, “Foment d'activitats audiovisuals”, del pressupost de despeses de l'Institut Valencià de Cultura per als exercicis 2023 i 2024.  
  
D'este import, 0 euros aniran amb càrrec al pressupost de 2023 i 981.246,00 euros, amb càrrec al pressupost de 2024.   
No obstant això, la concessió de les ajudes previstes en esta ordre està condicionada a l'existència de crèdit adequat i suficient per a fer-ho en els pressupostos de l'IVC per a 2024.  
  
València, 22 de desembre de 2023  
  
El vicepresident primer   
i conseller de Cultura i Esport   
Vicente Barrera Simó  
  
  
  
  
ANNEX I  
Bases reguladores de les subvencions  
 destinades a l'escriptura de guió i desenvolupament  
 i preparació de projectes d'obres audiovisuals  
  
Primera. Objecte   
1. Esta ordre establix les bases per a la concessió d'ajudes destinades a l'escriptura de guió i desenvolupament i preparació de projectes d'obres audiovisuals realitzada entre els mesos de gener de 2023 i octubre de 2024, com a mesura de suport al sector audiovisual en l'àmbit competencial de la Generalitat, de manera que estimula l'escriptura de guions i el desenvolupament i la preparació d'obres audiovisuals, ja siga a partir d'una idea original o d'una adaptació, amb la finalitat d'incentivar les activitats dirigides a la producció audiovisual a la Comunitat Valenciana.  
2. Es distingixen les modalitats d'ajudes següents:  
1r. Ajudes a escriptura de guió i ajudes a escriptura de guió internacional de gran pressupost:  
a. Projectes de guions d'obres de ficció, incloses les minisèries.  
b. Projectes de guions per a documentals.  
c. Projectes de guions d'obres d'animació.  
2n. Ajudes al desenvolupament i a la preparació de projectes audiovisuals:  
a. Projectes d'obres de ficció, incloses les minisèries.  
b. Projectes d'obres documentals.  
c. Projectes d'obres d'animació.  
  
Segona. Compatibilitat de les subvencions  
Estes subvencions seran compatibles amb la percepció d'altres subvencions, ajudes, ingressos o recursos per a la mateixa finalitat, procedents de qualssevol administracions o entitats públiques o privades, nacionals, de la Unió Europea o d'organismes internacionals, tenint en compte que l'import total de les subvencions rebudes en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat. En tot cas, serà procedent el reintegrament de l'excés percebut.  
  
No obstant això, les activitats que es presenten a esta convocatòria no poden haver tingut cap subvenció o ajuda anterior de l'IVC en la mateixa categoria.   
En el cas d'escriptura de guió, no es podrà presentar més d'un projecte per sol·licitant a esta convocatòria. En el cas d'escriptura de guió internacional de gran pressupost, no es podrà presentar més d'un projecte per sol·licitant a esta convocatòria. En el cas de desenvolupament de projecte, no es podran presentar més de dos projectes per sol·licitant (guionista i productora) en la mateixa convocatòria. Un guionista podrà presentar un màxim de tres sol·licituds. Una productora podrà realitzar un màxim de tres sol·licituds.  
  
Tercera. Beneficiaris i requisits  
1. Podran obtindre la condició de beneficiari d'estes ajudes les empreses legalment constituïdes que gaudisquen de capacitat jurídica i d'obrar en el territori de la Comunitat Valenciana i les persones físiques amb veïnatge administratiu en qualsevol dels municipis d'esta, així com els nacionals de qualsevol país de la Unió Europea que siguen residents habituals en esta (empadronats com a residents almenys un any), que facen el treball d'escriptura de guió d'una obra audiovisual.   
  
En cas que en un mateix projecte participen diversos autors, tots han de complir el que es preveu en este punt.  
2. En tot cas, l'activitat de les persones beneficiàries s'ha de dur a terme en l'àmbit competencial de la Generalitat, i ha de complir els requisits següents:  
a) Que es troben en la situació que fonamenta la concessió de la subvenció o aquelles en què concórreguen les circumstàncies que preveuen estes bases reguladores i convocatòria.   
b) No incórrer en les prohibicions per a obtindre la condició de beneficiari que recull l'article 13 de la Llei 38/2003 (LGS).  
c) Trobar-se al corrent en el compliment de les obligacions tributàries i amb la Seguretat Social.  
d) No estar en crisi, segons el que disposen les directrius comunitàries sobre ajudes estatals de salvament i reestructuració d'empreses en crisi (Comunicació de la Comissió 2014/C 249/1, de 31.07.2014).   
  
g) No estar subjectes a una ordre de recuperació per declaració de la Comissió d'ajuda il·legal i incompatible amb el mercat interior europeu.  
  
  
Quarta. Requisits dels projectes i conceptes  
Només podran presentar-se a esta convocatòria projectes d'escriptura de guió de llargmetratges de qualsevol gènere i de sèries de ficció amb un mínim de dos capítols i un màxim de huit capítols (d'ara en avant, minisèries).  
No podran presentar-se projectes de seqüeles de llargmetratges i sèries.  
L'obra audiovisual haurà de ser original i inèdita en el moment de presentar-la, és a dir, no haurà sigut gravada, editada o estrenada davant d'un públic.  
S'entén per:   
- Llargmetratge: pel·lícula que tinga una duració superior a seixanta minuts, tant si té com a destinació la projecció cinematogràfica com si es destina a l'emissió televisiva. Es distingixen les categories de llargmetratge següents: ficció, animació i documental.  
- Sèrie: obra audiovisual estructurada en diversos capítols que seguix una línia argumental o temàtica comuna, amb un desenllaç determinat, destinada a emetre-la exclusivament en un canal televisiu.  
- Desenvolupament i preparació de projectes: l'elaboració d'un guió o la versió nova d'un guió preexistent i aconseguir els recursos creatius i econòmics necessaris per a passar a la fase de preproducció de l'obra audiovisual; el desenvolupament comprén, sobretot, la reescriptura del guió i la cerca de recursos econòmics (finançament) per a poder armar la producció.  
- Disseny d'art s'entén l'explicació i la visualització de l'estètica, l'estil plàstic, els escenaris i tot el que es referix a l'aspecte visual de l'obra.  
- Productor executiu: com que el desenvolupament és una fase inicial del projecte, el productor executiu haurà de ser la persona que haja de fer la funció de productor/a durant la producció de l'obra, i, per tant, haurà de ser un dels socis o sòcies de l'empresa productora sol·licitant.  
  
- Empresa valenciana: en cas de persones físiques i jurídiques, seran empreses valencianes les que tinguen el domicili social i fiscal a la Comunitat Valenciana.   
- S'entén per guió internacional de gran pressupost aquell relat cinematogràfic el contingut del qual incloga principalment fets o personatges reals o mitològics que puguen considerar-se integrats en qualsevol patrimoni o tradició cultural del món, o en el qual un dels protagonistes o diversos dels personatges secundaris estiguen directament vinculats amb una mateixa realitat social, cultural o política de caràcter internacional i que puguen generar una despesa total de la producció a la Comunitat Valenciana de més de 2.000.000 d'euros.  
En cas de coproduccions, tots dos productors hauran de signar l'annex de sol·licitud i, en cas d'obtindre ajuda, totes dues empreses seran considerades beneficiàries en la proporció de titularitat que hagen especificat en l'annex de sol·licitud i, per tant, hauran de justificar la despesa realitzada per totes dues empreses en el desenvolupament de la producció en el percentatge corresponent en cada cas.  
Estes ajudes són incompatibles amb les ajudes i/o els contractes de desenvolupament que, per als mateixos projectes, hagen pogut obtindre els seus titulars de plataformes o canals de televisió.  
  
Cinquena. Obligacions dels beneficiaris  
1. A més de les establides en l'article 14 de la Llei 38/2003 (LGS), són obligacions dels beneficiaris de l'ajuda les següents:  
a) Complir les obligacions de publicitat previstes en la Llei 1/2022, de 13 d'abril, de transparència i bon govern de la Comunitat Valenciana.  
  
b) El beneficiari haurà de fer constar en tota publicació, fullet, programa, publicitat de l'activitat subvencionada, en qualsevol mitjà o suport que es realitze, la col·laboració de l'Institut Valencià de Cultura, d'acord amb les normes d'identitat corporativa incloses en la pàgina web de l'Institut Valencià de Cultura (https://ivc.gva.es/val/ivc-val/qui-som-ivc/logos-val).  
Esta obligació es produirà a partir de la data de publicació de la resolució de la concessió d'ajuda en el Diari Oficial de la Generalitat Valenciana.  
c) L'alteració dels aspectes del projecte que han sigut objecte de baremació l'hauran de comunicar els titulars que hagen resultat beneficiaris d'estes ajudes abans de procedir a estes modificacions, a més de justificar les raons d'estes variacions.  
En cas d'absència de comunicació o quan l'Institut Valencià de Cultura considere que la modificació no està prou motivada, es podrà revocar l'ajuda concedida.  
  
Sisena. Notificació o comunicació a la Comissió Europea  
Estes ajudes se sotmeten al règim de minimis, d'acord amb el que es preveu en el Reglament (UE) 1407/2013, de la Comissió Europea, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DOUE L 352, 24.12.2013), modificat pel Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la seua pròrroga i els ajustos pertinents (DO L 215 de 07.07.2020); en cap cas podrà superar l'import màxim total d'ajuda de minimis, establit actualment en 200.000 euros durant un període de tres exercicis fiscals per a una mateixa empresa, ni individualment, ni com a resultat de l'acumulació amb altres ajudes de minimis concedides a la mateixa empresa.  
  
Les ajudes que s'acullen al règim de minimis no s'hauran de notificar a la Comissió Europea, excepte en els casos que el reglament exceptua de la seua aplicació en l'article 1.1, entre els quals no hi ha els sectors culturals.  
No es podran aplicar a les empreses que operen en els sectors determinats en el punt 1 de l'article 1 del Reglament (UE) núm. 1407/2013:  
  
a) Les ajudes concedides a les empreses que operen en els sectors de la pesca i l'aqüicultura, regulats pel Reglament (CE) núm. 104/2000, del Consell.  
b) Les ajudes concedides a les empreses dedicades a la producció primària de productes agrícoles.  
c) Les ajudes concedides a les empreses que operen en el sector de la transformació i comercialització de productes agrícoles, en els casos següents:  
i) quan l'import de l'ajuda es determine en funció del preu o de la quantitat de productes d'este tipus adquirits a productors primaris o comercialitzats per les empreses interessades,  
ii) quan l'ajuda estiga supeditada al fet que una part o la totalitat d'esta repercutisca en els productors primaris;  
d) les ajudes a activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
  
e) Les ajudes condicionades a la utilització de productes nacionals en lloc d'importats.  
El Reglament 1407/2013 serà aplicable fins al 31 de desembre de 2023.  
  
Setena. Ordenació i instrucció del procediment  
1. L'òrgan competent per a l'ordenació i la instrucció del procediment de concessió de les ajudes és el Servei d'Ajudes de l'IVC, que, en qualsevol moment del procediment, podrà, d'ofici, acordar totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.   
2. Després de l'estudi de la documentació administrativa, es publicarà una llista completa de les sol·licituds en el web de l'IVC, en què s'indicaran aquelles que estan completes, les incompletes (amb la indicació de la documentació que falta per aportar o esmenar) i les no admeses a tràmit; esta publicació tindrà el caràcter de notificació a l'efecte de computar el termini per a esmenar o completar la sol·licitud presentada.  
3. El sol·licitant tindrà un termini de 5 dies hàbils per a aportar la documentació incompleta o esmenar la sol·licitud; si no ho fa, es considerarà que desistix de la seua sol·licitud, amb resolució prèvia, que haurà de ser dictada en els termes previstos en la legislació del procediment administratiu comú.   
4. La comprovació de l'existència de dades no ajustades a la realitat podrà comportar, en funció de la transcendència, la denegació de la subvenció sol·licitada, sense perjudici de la resta de responsabilitats que es puguen derivar d'esta circumstància.  
5. En cas d'empat, tindran preferència els sol·licitants dels projectes que acrediten, juntament amb la sol·licitud, la contractació de persones amb discapacitat, segons el que preveu l'article 6.1 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat. En estos casos, la contractació d'estes persones ha de mantindre's, almenys, fins que acabe el desenvolupament de l'activitat per a la qual es concedix la subvenció.  
Si persistix l'empat, caldrà ajustar-se a la puntuació atorgada al projecte en virtut de la puntuació obtinguda en els criteris que, en cada cas, valoren la paritat i la participació de la dona.   
Finalment, i si tot el que s'ha dit anteriorment no és suficient per al desempat, caldrà ajustar-se a l'ordre de presentació en el registre electrònic, ateses la data i l'hora. Si s'han fet diversos enviaments del mateix projecte, s'haurà de tindre en compte la data i l'hora de l'últim enviament efectuat dins del termini de presentació de sol·licituds.  
  
Huitena. Comissió de valoració  
1. L'examen i valoració de les sol·licituds presentades correspondrà a una comissió de valoració composta per:  
- Presidència: titular de la direcció general de l'IVC o persona en qui delegue.  
- La persona titular del Servei d'Ajudes de l'IVC o persona en qui delegue.  
- Un tècnic o tècnica de l'Institut Valencià de Cultura.  
- Un màxim de huit vocals de provada qualificació professional, que seran nomenats per l'òrgan competent i que seran els responsables de fer la valoració dels projectes en els aspectes que no siguen matemàtics.  
La persona que exercisca la secretaria de la comissió, que actuarà amb veu però sense vot, haurà d'ocupar un lloc tècnic o administratiu de l'IVC.  
Es constituiran dues comissions: una per a les ajudes a escriptura de guió i una altra per a les ajudes a desenvolupament de projectes.  
2. La comissió de valoració quedarà constituïda vàlidament amb la presència de les persones que ocupen la presidència i la secretaria i, almenys, de la mitat dels seus membres, d'acord amb el que establix l'article 17.2 de la Llei 40/2015, d'1 d'octubre, de règim jurídic del sector públic. La participació en les reunions podrà ser presencial o per mitjans telemàtics.  
3. En el que no preveu el punt anterior, la comissió haurà d'ajustar el seu funcionament al que establixen, sobre òrgans col·legiats de les diverses administracions públiques, l'article 15 i següents de la Llei 40/2015, d'1 d'octubre, de règim jurídic del sector públic.  
4. En la composició de la comissió, pel que fa a professionals o experts, s'ha d'atendre el que disposa la Llei 9/2003, de la Generalitat, de 2 d'abril, per a la igualtat entre dones i hòmens, i el que disposa l'article 51 de la Llei 3/2007, de 22 de març, per a la igualtat efectiva de dones i hòmens.  
5. La comissió tècnica de valoració s'ajustarà al que s'establix en estes bases reguladores. El nomenament dels seus vocals es farà públic en el web: http://ivc.gva.es.  
La comissió tècnica de valoració podrà realitzar totes les comprovacions que estime necessàries per a la millor avaluació dels projectes presentats.  
Igualment, podran desestimar la documentació que no consideren suficientment acreditativa dels punts continguts en esta, cas en el qual no es computaran els mèrits corresponents.  
6. L'òrgan instructor, a la vista de les puntuacions, emetrà un informe en el qual es deixarà constància de l'avaluació dels projectes, així com de la prelació d'estos de més a menys puntuació.  
  
Novena. Criteris d'atorgament  
Les sol·licituds i els projectes es puntuaran fins a un màxim de 100 punts.  
No es podran proposar com a beneficiaris els titulars de projectes per als quals s'haja sol·licitat una ajuda i que no obtinguen, com a mínim, 50 punts.  
1. L'atorgament de les ajudes a escriptura de guió i ajudes a escriptura de guió internacional de gran pressupost s'ajustarà a la valoració dels criteris següents:  
1r. Originalitat/premissa: fins a un màxim de 25 punts en guions d'animació i de ficció i fins a 35 punts en guions de documentals.  
  
Es valorarà l'originalitat i l'entitat pròpia de la història i/o de la manera de narrar-la, o que tinga una narració diferent que la faça singular; que tinga claredat en la redacció i en l'enteniment, i que siga una premissa atractiva des del punt de vista d'un públic determinat.  
  
2n. Estil/tècnica/tractament: fins a un màxim de 25 punts en guions d'animació i de ficció i fins a 25 punts en guions de documentals.  
  
Es valorarà l'adequació als estàndards de redacció i format de guió cinematogràfic i correcció gramatical, lèxica i ortogràfica.  
3r. Trama/desenvolupament: fins a un màxim de 25 punts, en guions d'animació i de ficció i fins a 25 punts en guions de documentals.  
Es valorarà que la trama siga coherent i estiga estructurada correctament per a mantindre l'interés en la història i la idoneïtat del ritme del guió a l'estil o el gènere de l'obra.  
4t. Personatges: fins a un màxim de 10 punts, en guions d'animació. fins a un màxim de 15 punts, en guions documentals i fins a un màxim de 25 punts en guions de ficció.  
Es valorarà la creació de personatges, així com la seua profunditat i matisos, i que la seua evolució al llarg de la història siga coherent amb la pel·lícula que es pretén contar, a més de la qualitat dels seus diàlegs i els efectes dramàtics que transmeten. En els documentals, es valoraran els personatges i participants, atenent el seu interés i rellevància i la seua vinculació més gran o més menuda amb la història que es vol contar, així com les seues aportacions. S'assimilaran als personatges els elements protagonistes de l'obra, quan no hi participen persones físiques.  
5é. Disseny/concepte: fins a un màxim de 10 punts únicament en guions d'animació.  
Es valorarà l'originalitat i la qualitat dels dissenys de tots els elements relacionats amb l'aspecte visual del projecte, com ara personatges, expressions, postures, escenaris, grafisme i logotips.  
6é. Paper protagonista de la dona: fins a un màxim de 2 punts.  
S'entén que la dona té un caràcter protagonista en un projecte quan hi concorre alguna de les circumstàncies següents:  
Que el projecte tracte un tema vinculat o enfocat principalment a la dona.  
Que la protagonista principal siga una dona, sense que compartisca este caràcter protagonista amb cap personatge masculí.  
Quan hi haja més de dos protagonistes principals, que el nombre de protagonistes femenines siga superior al de protagonistes masculins.  
Això mateix serà aplicable als projectes de guions d'animació.  
En els projectes de guions de documentals, s'entén per protagonista la persona o persones que són objecte d'este.  
En els documentals, no es consideren protagonistes les persones entrevistades si no són realment l'objecte de la història, sinó que es limiten a aportar testimoniatges per a il·lustrar-ne el tema central. Si no hi ha protagonistes, es valorarà únicament si tracta d'un tema vinculat o enfocat principalment a la dona.  
  
  
Quadre resum d'escriptura de guió i ajudes a escriptura de guió internacional de gran pressupost:  
  
Gènere Animació Ficció Documental  
Originalitat/premissa 25 punts 25 punts 35 punts  
Estil/tècnica/tractament 25 punts 25 punts 25 punts  
Trama/desenvolupament 25 punts 25 punts 25 punts  
Personatges 10 punts 25 punts 15 punts  
Disseny/concepte 15 punts - -  
Dona (computable si no s'arriba a la puntuació màxima amb la resta de criteris) 2 punts 2 punts 2 punts  
Total puntuació màxima computable 100 punts  
  
  
2. L'atorgament de les ajudes a desenvolupament de projectes s'ajustarà a la valoració dels criteris següents:  
a) La qualitat del guió presentat, fins a un màxim de 70 punts:  
1r. Originalitat/premissa: fins a un màxim de 15 punts en guions d'animació i un màxim de 25 punts en guions de ficció i documentals.  
  
Es valorarà l'originalitat i l'entitat pròpia de la història i/o de la manera de narrar-la, o que tinga una narració diferent que la faça singular; que tinga claredat en la redacció i en l'enteniment, i que siga una premissa atractiva des del punt de vista d'un públic determinat.  
  
2n. Estil/tècnica/tractament: fins a un màxim de 15 punts en guions d'animació i guions de ficció i documentals.  
Es valorarà l'adequació als estàndards de redacció i format de guió cinematogràfic i correcció gramatical, lèxica i ortogràfica.  
3r. Trama/desenvolupament: fins a un màxim de 15 punts en guions d'animació i guions de ficció i documentals.  
Es valorarà que la trama siga coherent i estiga estructurada correctament per a mantindre l'interés en la història i la idoneïtat del ritme del guió a l'estil o el gènere de l'obra.  
4t. Personatges: fins a un màxim de 10 punts en guions d'animació i 15 punts en guions de ficció i documentals.  
Es valorarà la creació de personatges, així com la seua profunditat i matisos, i que la seua evolució al llarg de la història siga coherent amb la pel·lícula que es pretén contar, a més de la qualitat dels seus diàlegs i els efectes dramàtics que transmeten. En els documentals, es valoraran els personatges i participants, atenent el seu interés i rellevància i la seua vinculació més gran o més menuda amb la història que es vol contar, així com les seues aportacions. S'assimilaran als personatges els elements protagonistes de l'obra, quan no hi participen persones físiques.  
5é. Disseny/concepte: fins a un màxim de 15 punts, només en el cas de projectes d'obres d'animació.  
Es valorarà l'originalitat i la qualitat dels dissenys de tots els elements relacionats amb l'aspecte visual del projecte, com ara personatges, expressions, postures, escenaris, grafisme i logotips.  
6é. Paper protagonista de la dona: fins a un màxim de 2 punts.  
S'entén que la dona té un caràcter protagonista en un projecte quan hi concorre alguna de les circumstàncies següents:  
Que el projecte tracte un tema vinculat o enfocat principalment a la dona.  
Que la protagonista principal siga una dona, sense que compartisca este caràcter protagonista amb cap personatge masculí.  
Quan hi haja més de dos protagonistes principals, que el nombre de protagonistes femenines siga superior al de protagonistes masculins.  
Això mateix serà aplicable als projectes de guions d'animació.  
En els projectes de guions de documentals, s'entén per protagonista la persona o persones que són objecte d'este.  
En els documentals, no es consideren protagonistes les persones entrevistades si no són realment l'objecte de la història, sinó que es limiten a aportar testimoniatges per a il·lustrar-ne el tema central. Si no hi ha protagonistes, es valorarà únicament si tracta d'un tema vinculat o enfocat principalment a la dona.  
  
b) Memòria de direcció i/guió i producció. Fins a un màxim de 10 punts:  
Memòria de direcció i/o guió. Es valorarà la consistència de la memòria de direcció i/o guió i la visió autoral del projecte. Fins a un màxim de 5 punts.  
Memòria de producció. Es valorarà el disseny de producció, la participació en tallers, laboratoris o esdeveniments similars i la projecció del projecte. Fins a un màxim de 5 punts.  
La presentació d'una memòria explicativa de la futura producció que incloga un pressupost aproximat, en què s'indique l'import global que podria correspondre als principals capítols de despesa i el pla de finançament previst en cas que esta es duga a terme; el disseny de producció, l'evolució que es preveu del projecte de producció i la seua viabilitat sumaran 5 punts.  
En cas que el pla de treball, el disseny de producció i la memòria explicativa no continguen el mínim exigible en esta mena de documentació, la comissió avaluadora el podrà desestimar (argumentant-ne els motius) i no es comptabilitzaran els punts corresponents.  
  
Si és el cas, es detallaran les activitats de desenvolupament que ja s'hagen dut a terme en el moment de presentar la sol·licitud.  
  
c) Altres mèrits. Fins a un màxim de 5 punts.  
Es valorarà amb un màxim d'1,25 punts cada una de les circumstàncies següents:  
1r. Haver obtingut una ajuda a escriptura de guió del mateix projecte per part d'una administració pública, del programa “Ibermedia”, del programa “Media” o d'entitats privades, amb una dotació igual o superior a 8.000 euros. En el cas d'ajudes de l'IVC (abans, CulturArts), es computaran les ajudes a escriptura de guió, amb independència de la quantia del seu import.   
2n. Haver obtingut una ajuda al desenvolupament del mateix projecte per part d'una administració pública, del programa “Ibermedia”, del programa “Media” o d'entitats privades, amb una dotació igual o superior a 8.000 euros. En el cas d'ajudes de l'IVC, s'hauran de computar les ajudes a desenvolupament amb independència de la quantia de l'import.  
En cas d'haver obtingut alguna d'estes ajudes, s'haurà d'acreditar la concessió al projecte, l'entitat concedent i la quantia d'estes. Només es computarà una ajuda a l'escriptura de guió i una ajuda al desenvolupament.  
3r. Haver obtingut un premi al guió o al tractament del mateix projecte o al projecte, o ser finalista d'este, si la dotació, en els dos casos, és igual o superior a 2.000 euros i el guionista és valencià.  
  
En cap d'estos casos es computaran els premis ni les ajudes que no siguen en metàl·lic, llevat que, en la convocatòria de l'ajuda o en les bases del premi, s'haja quantificat econòmicament l'import equivalent a esta mena d'ajudes i premis.  
En cas de ser finalista o haver obtingut diversos premis de prestigi reconegut al guió, només se'n computarà un.  
En cas que hi haja més d'un guionista i algun no tinga la condició de valencià, es prorratejarà esta puntuació.  
En cas d'haver obtingut alguna d'estes ajudes, s'haurà d'acreditar la concessió al projecte, l'entitat concedent i la quantia d'estes. Només es computarà una ajuda a l'escriptura de guió i una ajuda al desenvolupament.  
4t. Que el guió estiga basat en una obra publicada, literària o teatral, d'un autor valencià o bé, si és teatral, estrenada amb un mínim de 15 representacions públiques, o que haja obtingut premis, candidatures o reconeixements especials en certàmens de reconegut prestigi, com els corresponents als Premis Max, Premi Planeta o Premi Nadal, tenint en compte el gran valor cultural i social que la societat en el seu conjunt els atorga, o que el guió estiga en la vida o obra artística, cultural, social o científica d'algun personatge valencià singular. Els premis es valoraran amb 1,25 punts i les candidatures o reconeixements especials amb 0,50 punts.  
No tindran la consideració de premis ni reconeixements especials les ajudes públiques als textos literaris o teatrals en què es base el guió.  
  
Els còmics, les tires i les novel·les gràfiques s'entenen subsumits en el concepte d'obres literàries.  
5é. En el cas de sèries d'animació, que el pilot de la sèrie haja obtingut una ajuda d'una administració pública a la producció d'este pilot, amb una dotació igual o superior a 8.000 euros. En el cas d'ajudes a producció de l'IVC, es computarà l'ajuda amb independència de la quantia del seu import. S'haurà d'acreditar la concessió de l'ajuda, l'entitat concedent i la quantia.  
  
d) Trajectòria i solvència de l'empresa i del guionista sol·licitant. Es valorarà, amb un màxim de fins a 15 punts, en funció de les obres audiovisuals realitzades i els premis obtinguts.   
A l'efecte d'este apartat, només es computa l'historial de l'empresa sol·licitant, si té el domicili social i fiscal a la Comunitat Valenciana, i de les persones que apareguen en el projecte com a guionista i productor/a, si tenen la condició de valencianes.   
En cas que l'empresa sol·licitant siga una AIE, computarà l'historial de l'empresa valenciana que forme part de l'AIE, si n'hi ha, que assenyale l'AIE sol·licitant.  
La condició de valenciana de l'empresa sol·licitant, del productor i del guionista s'han d'acreditar de qualsevol de les maneres que s'assenyalen en el paràgraf primer d'esta lletra d. A l'efecte del present apartat, només es computarà l'historial del o de la guionista si ha nascut o és resident a la Comunitat Valenciana, d'acord amb els requisits d'estes bases.   
Si una empresa sol·licitant ha canviat la seua denominació social, però manté el mateix NIF i ho acredita, es considerarà que es tracta de la mateixa empresa.  
1r. Experiència de l'empresa, productor/a sol·licitant i guionista de l'ajuda en els últims 10 anys: màxim de 5 punts.  
Tres o més curtmetratges de nacionalitat espanyola: 3 punts.  
Dos o més llargmetratges o sèries de nacionalitat espanyola: 5 punts.  
  
2n. Premis i nominacions: màxim de 10 punts. Participació de l'empresa i productor/a en festivals i premis obtinguts en les categories de millor pel·lícula/millor pel·lícula de parla no anglesa/millor pel·lícula d'animació/millor pel·lícula documental/millor curtmetratge de ficció, animació o documental, produïda per l'empresa sol·licitant de l'ajuda (d'acord amb les puntuacions establides en l'annex de festivals i premis).   
Participació del guionista (o, si és el cas, nominació) en les categories de millor pel·lícula/millor pel·lícula de parla no anglesa/millor pel·lícula d'animació/millor pel·lícula documental/millor curtmetratge de ficció, animació o documental, amb guió del/de la guionista, en algun festival o premi dels relacionats en l'annex de festivals i premis (puntuació per cada festival o premi).   
Obtenció de premi en les categories de millor pel·lícula/millor pel·lícula de parla no anglesa/millor pel·lícula d'animació/millor pel·lícula documental/millor curtmetratge de ficció, animació o documental, escrita pel/per la guionista, o categoria de millor guió en algun festival o premi dels relacionats en l'annex de festivals i premis (puntuació per cada festival o premi).  
En tots els casos, les circumstàncies corresponents s'han de donar abans que acabe el termini de presentació de sol·licituds.  
Els premis s'han d'acreditar mitjançant fitxes de l'ICAA en les quals consten captures de pantalla del web de l'Acadèmia o del festival, documents expedits per l'Acadèmia o l'organització del festival corresponent que certifiquen el premi o notícies de premsa.  
Desena. Justificació de les subvencions  
1. El pagament d'estes ajudes s'efectuarà mitjançant una transferència bancària, atenent les dades de domiciliació bancària, i s'efectuarà amb la comprovació prèvia de la justificació que els beneficiaris presenten via telemàtica, mitjançant compte justificatiu o auditoria.   
S'exigix, per a les ajudes de quantia igual o superior a 20.000 euros, un informe d'un auditor de comptes inscrit com a exercent en el Registre oficial d'auditors de comptes dependent de l'Institut de Comptabilitat i Auditoria de Comptes, que es regirà de conformitat amb les normes de procediment previstes en la legislació vigent en matèria d'auditories audiovisuals i la legislació en matèria de subvencions.  
Per a subvencions per un import inferior a 20.000 euros, la justificació es farà mitjançant la presentació del compte justificatiu.  
El compte justificatiu haurà de contindre:  
a) Una memòria d'actuació justificativa del compliment de les condicions imposades en la concessió de la subvenció, amb la indicació de les activitats dutes a terme i dels resultats obtinguts.  
b) Una relació classificada de les despeses i les inversions de l'activitat, amb la identificació del creditor i del document, l'import, la data d'emissió i, si és el cas, la data de pagament. En cas que la subvenció s'atorgue d'acord amb un pressupost estimat, s'han d'indicar les desviacions esdevingudes.  
c) Un detall d'altres ingressos o subvencions que hagen finançat l'activitat subvencionada, amb la indicació de l'import i la procedència.  
d) Si pertoca, una carta de pagament de reintegrament en el supòsit de romanents no aplicats, així com dels interessos derivats d'estos.  
S'han d'aportar les factures o els documents de valor probatori equivalent en el tràfic jurídic mercantil o amb eficàcia administrativa incorporats en la relació a què fa referència el paràgraf anterior i la documentació acreditativa del pagament.   
Les factures han de complir el que disposa el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació (BOE 289, 01.12.2012) i la resta de normativa vigent.  
En les factures i altres documents acreditatius de despesa del beneficiari, ha de constar com a únic destinatari l'entitat beneficiària, i no s'admetran les factures emeses a entitats o persones interposades en nom de la beneficiària, ni els pagaments efectuats per estes entitats o persones que no siguen les beneficiàries.  
En cas de justificació mitjançant una transferència bancària, s'han d'aportar les còpies dels resguards de les transferències efectuades. En el concepte de la transferència ha de constar el nom del projecte. Igualment, s'ha d'aportar una còpia de l'extracte bancari del càrrec en el compte corresponent a l'operació justificada. Si una mateixa transferència engloba diverses factures, s'ha d'aportar una relació detallada d'estes.  
Si el mètode de pagament és un xec o un pagaré, el document justificatiu consistirà en un justificant de rebut, signat i segellat pel proveïdor, en què ha d'especificar-se la factura o la documentació justificativa de la despesa a què correspon el pagament, la data, el número i la data del xec, o la data del venciment del pagaré, i davall de la signatura ha d'aparéixer el nom i el NIF de la persona que signa, així com una còpia de l'extracte bancari del càrrec en el compte corresponent a l'operació justificada.  
Totes les despeses superiors a 300 euros s'han d'efectuar mitjançant una transferència bancària, un xec o un pagaré.  
En cas de pagaments en efectiu, fins a 300 euros, el document justificatiu ha de consistir en: justificant de rebut, signat i segellat pel proveïdor, en què s'ha d'especificar la factura o la documentació justificativa de la despesa a què correspon el pagament i la seua data, i, davall de la signatura, el nom i el NIF de la persona que signa.  
2. La justificació, en el cas d'escriptura de guió, ha de contindre:  
Una versió completa del guió en versió original. En el cas de minisèries de ficció, haurà d'aportar-se un guió complet d'almenys un capítol i la sinopsi argumental, amb un mínim de 2 pàgines per capítol, de la resta de capítols.  
Si la versió original no és en valencià, haurà d'aportar-se, a més, un altre exemplar en valencià.  
3. En el cas de desenvolupament de projecte, la justificació, a més del que preveu l'apartat anterior, ha de contindre:  
- Una còpia del projecte desenvolupat i, si és el cas, les variacions del pressupost de producció aportat juntament amb la sol·licitud, del pla de treball i del pla de finançament.  
- Relació de l'equip artístic i tècnic previstos, a la qual s'han d'adjuntar cartes d'interés o còpies de precontractes o contractes dels càrrecs tècnics d'almenys el director i el productor, que es comprometen a participar amb la productora en el projecte.  
- Si no s'ha aportat juntament amb la sol·licitud: còpia del contracte o precontracte que acredite l'empresa com a posseïdora dels drets sobre el guió per part del guionista, i, si es tracta d'una obra literària preexistent, cal acreditar igualment l'opció de compra o cessió dels drets d'esta per mitjà d'una còpia del contracte, així com la documentació que acredite el pagament o pagaments efectuats a l'autor/s o declaració responsable d'estos que indique que l'empresa no té pagaments pendents per este concepte.  
Quan el guionista coincidisca amb el productor o representant de l'empresa sol·licitant, només caldrà acreditar la propietat intel·lectual sobre el guió i una declaració de cessió de drets del guionista a l'empresa productora, quan esta última siga una societat, una AIE o una altra persona jurídica.  
- Declaració responsable de l'empresa productora per la qual es compromet a mantindre els drets cedits sobre el guió/titularitat de l'obra, almenys un any des de la publicació de la concessió de l'ajuda.  
  
- Declaració responsable, signada pel representant de l'empresa productora, per la qual manifesta que el projecte no és un service o encàrrec d'una altra empresa, televisió o plataforma i que no ha rebut una altra ajuda o finançament per al desenvolupament del mateix projecte per part d'una cadena de televisió.  
L'empresa productora i el guionista o guionistes d'un mateix projecte han de presentar la justificació conjuntament.  
4. El termini màxim per a la presentació de la justificació serà, com a màxim, el 30 d'octubre de 2024; este termini podrà ampliar-se amb una resolució prèvia d'ampliació de terminis.  
5. Les persones beneficiàries han d'enviar la documentació corresponent a la justificació a l'IVC per via telemàtica mitjançant el registre electrònic accessible des del web http://ivc.gva.es/; per a fer-ho, el sol·licitant o el seu representant ha de disposar de qualsevol dels certificats o signatures electròniques que admet esta aplicació.  
6. Si, vençut el termini de justificació, no es presenta el compte justificatiu corresponent o este resulta insuficient, s'entendrà incomplida l'obligació de justificar, amb les conseqüències que preveu l'article 37 de l'LGS.  
7. Una vegada s'haja verificat que la justificació de les ajudes per part de les persones beneficiàries, presentada dins del termini i en la forma escaient, s'ajusta al que disposa, a este efecte, esta ordre de bases, s'iniciaran els tràmits dirigits al pagament d'estes.  
  
  
  
Onzena. Despeses subvencionables  
Les despeses subvencionables es regiran pel que disposa l'article 31 de l'LGS i, en tot cas, han d'estar directament relacionades amb l'activitat subvencionada del projecte presentat, que, de manera indubitativa, responguen a la naturalesa de l'activitat subvencionada i que hagen sigut efectivament pagades amb anterioritat a l'acabament del període de justificació. Excepcionalment, per a les despeses de seguretat social corresponents a l'últim mes del període de justificació, es considerarà la despesa realitzada amb el criteri de la meritació.  
En cap cas el cost d'adquisició de les despeses subvencionables podrà ser superior al valor de mercat.  
No es podrà incloure com a despesa subvencionable l'import de l'IVA deduïble quan la persona beneficiària efectue la declaració de l'impost esmentat; per tant, la quantitat que podrà imputar-se com a despesa és la corresponent a la base imposable dels justificants o factures.  
  
En les ajudes a desenvolupament de projectes, tenen la consideració de despeses subvencionables imputables a la justificació de les ajudes recollides en esta resolució, a més de les despeses d'auditoria, les següents:  
a) Anàlisi de guió, amb un límit del 20 % de l'ajuda concedida. S'ha d'aportar, a més, l'anàlisi de guió per a completar l'acreditació d'esta despesa.  
b) Elaboració del story board, amb un límit del 20 % de l'ajuda concedida. S'haurà d'aportar, a més, l'anàlisi de story board per a completar l'acreditació d'esta despesa.  
c) Despeses d'elaboració de dossiers, amb un límit del 20 % de l'ajuda concedida. S'ha d'aportar, a més, el dossier o els dossiers per a completar l'acreditació d'esta despesa.  
d) Despeses corresponents a les visites de les localitzacions: bitllets de tren, avió, despesa de gasolina i lloguer de vehicles.  
e) Assistència a mercats o festivals: allotjament, acreditacions i desplaçament: bitllets de tren, avió i despesa de gasolina i lloguer de vehicles.  
f) Assistència a reunions amb coproductors, televisions, empreses distribuïdores i altres operadors: allotjament i desplaçament, bitllets de tren, avió i despesa de gasolina o lloguer de vehicle.  
En els supòsits anteriors, les factures de gasolina han de figurar a nom de l'empresa o de membres de l'equip que figuren en el projecte presentat. El total de les despeses en gasolina imputables a l'ajuda concedida serà de fins al 5 % de l'ajuda concedida.  
g) Despeses en personal per a gestions de desenvolupament (màxim, 6 mesos); s'hi han d'adjuntar els contractes amb el personal autònom i/o les factures corresponents, o bé contractes laborals i RNT i RLC en què figuren estos treballadors.  
h) Telèfon. Una línia fixa i una mòbil (màxim, 6 mesos). A este efecte, les factures que comprenguen serveis de televisió no serviran per a acreditar esta despesa.  
i) Internet. Una línia (màxim, 6 mesos).  
j) Despeses d'elaboració d'un tràiler, teaser o anunci d'intriga, amb un límit del 30 % de l'ajuda concedida. A este efecte, per a completar l'acreditació d'esta despesa s'ha d'aportar un enllaç web d'accés al visionat del teaser.  
k) Despeses en el director del projecte per al desenvolupament d'este, en què s'adjunte un contracte, si és autònom, i/o una factura, o bé un contracte laboral i RNT i RLC en què figure.  
l) Traducció del guió a diversos idiomes, amb un límit del 25 % de l'ajuda concedida. S'ha d'aportar, a més, el guió en la versió o les versions a què ha sigut traduït per a completar l'acreditació d'esta despesa.  
  
m) Contractació d'un director de càsting i despeses corresponents a la realització del càsting, en què s'adjunte un contracte, si és autònom, i/o una factura, o bé un contracte laboral i RNT i RLC en què figure.  
n) Cost d'adquisició de drets d'adaptació de l'obra literària o teatral en què es basa el projecte. L'empresa productora no podrà imputar la despesa corresponent a l'escriptura del guió.  
ny) Costos d'assessoria vinculats al desenvolupament del projecte (despeses d'assessoria fiscal, laboral i jurídica, i despeses d'experts en història, ciències, art o en una altra matèria vinculada als continguts del projecte), amb un límit del 20 % de l'ajuda concedida. Sense perjudici d'aportar el contracte o factura i l'acreditació del pagament per a l'elaboració de l'informe d'auditoria, s'han d'aportar a l'IVC, si és el cas, els informes elaborats per experts o les empreses sobre el contingut de l'obra.  
o) Costos de lloguer d'oficina, amb un límit del 20 % de l'ajuda concedida. Cal aportar contracte de lloguer signat per les dues parts.  
  
p) Només per als projectes d'animació: programari i maquinari per un import global màxim de 4.000 euros, IVA exclòs.  
En les factures dels bitllets dels mitjans de transport utilitzats ha de constar el nom de la persona que viatja. Si no és així, ha d'aportar-se un informe sobre la relació del viatge amb el desenvolupament de la producció.  
En el cas dels allotjaments, ha de constar-hi el nom de la persona que s'allotja.  
No s'hi poden incloure, a l'efecte de justificació, despeses de papereria, fotocòpies, discs durs, llapis de memòria ni despeses de correus i missatgeries.  
No és imputable a la justificació de l'empresa el pagament al guionista per escriure el guió.  
Els percentatges màxims sobre l'ajuda assenyalada en este apartat s'apliquen a l'import que rep l'empresa productora, descomptant la quantitat destinada al guionista o guionistes.  
  
Dotzena. Modificació i reintegrament  
1. Pertocarà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament en els casos que preveu l'article 37 de l'LGS.  
2. El procediment de reintegrament de subvencions es regirà per les disposicions generals sobre procediments administratius que conté la legislació del procediment administratiu comú, sense perjudici de les especialitats que establixen l'LGS i l'RLGS, així com l'article 172 de l'LHIS.  
3. Quan el compliment del beneficiari s'aproxime de manera significativa al compliment total, i este acredite una actuació inequívocament tendent a la satisfacció dels seus compromisos, la quantitat que caldrà reintegrar es determinarà pel nombre o el grau d'incompliment de l'activitat objecte de subvenció, respectant-se el principi de proporcionalitat.  
  
4. Constituïx un cas de pèrdua del dret al cobrament de la subvenció i, si és el cas, de reintegrament d'esta, el fet que la quantitat concedida en concepte de subvenció es destine a realitzar una activitat o a complir una finalitat prohibida en el títol VI de la Llei 14/2017, de 10 de novembre, de memòria democràtica i per a la convivència de la Comunitat Valenciana.  
La realització d'alguna activitat de les que s'enumeren en el títol VI de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, donarà lloc a la pèrdua del dret al cobrament de la subvenció o, si és el cas, al reintegrament de les quantitats percebudes.  
  
Tretzena. Pla de control  
1. De conformitat amb el que disposa l'LHIS, es determinen en estes bases reguladores les accions que, en compliment d'esta normativa, s'establixen per a comprovar el compliment efectiu i correcte de les activitats subvencionades per les diverses convocatòries. En este sentit, es preveu el control documental que es du a terme, fonamentalment, mitjançant la documentació que els beneficiaris d'una subvenció estan obligats a presentar per a justificar-la. Així, es verifica que la informació aportada en la memòria de l'activitat es correspon efectivament amb el projecte per al qual se li ha concedit l'ajuda.   
  
2. Les mesures de control documental es duen a terme sobre el 100 % dels projectes subvencionats en cada convocatòria, atés que l'òrgan concedent disposa de la documentació, ja que la seua presentació es conforma com una de les obligacions dels beneficiaris en el moment de la justificació.  
Així mateix, esta mena de control es fa sobre el 100 % de la quantia de la línia de la subvenció.  
3. El control a posteriori o de qualitat es durà a terme mitjançant la presentació del projecte que s'ha desenvolupat i el lliurament del guió.  
Així mateix, esta mena de control es fa sobre el 100 % de la quantia de la línia de la subvenció.  
Catorzena. Incompliments, criteris de graduació, responsabilitat i règim sancionador  
1. El règim d'infraccions i sancions administratives aplicables serà el que establix el títol IV de l'LGS, així com els articles 173 a 177 de l'LHIS.  
2. La imposició de les sancions en matèria de subvencions s'efectuarà mitjançant un procediment administratiu en què, en tot cas, es donarà audiència a la persona beneficiària abans que es dicte l'acord corresponent i es tramitarà segons el que disposa la legislació del procediment administratiu comú.  
  
  
ANNEX II  
Convocatòria de les subvencions destinades a l'escriptura de guió i desenvolupament i preparació de projectes d'obres audiovisuals  
  
Primer. Finançament de les ajudes  
Al finançament de les ajudes que preveu esta ordre es destinen 981.246,00 euros, a càrrec de l'aplicació pressupostària de la secció 09, entitat 00258, capítol 4, línia de subvenció S4006000, corresponent a 2023, i a càrrec de l'aplicació pressupostària de la secció 18, entitat 016, capítol 4, línia de subvenció S0969, corresponent a 2024, “Foment d'activitats audiovisuals”, del pressupost de despeses de l'Institut Valencià de Cultura per als exercicis 2023 i 2024.  
  
D'este import, 0 euros aniran amb càrrec al pressupost de 2023 i 981.246,00 euros, amb càrrec al pressupost de 2024.   
Les ajudes a escriptura de guió seran d'un import total de 340.000 euros, dels quals 0 euros seran amb càrrec al pressupost de 2023 i 340.000 euros seran amb càrrec al pressupost de 2024. Les ajudes a escriptura de guió internacional seran d'un import total de 114.000 euros, dels quals 0 euros seran amb càrrec al pressupost de 2023 i 114.000 euros seran amb càrrec al pressupost de 2024. Les ajudes al desenvolupament i preparació de projectes d'obres audiovisuals seran d'un import total de 527.246,00 euros, dels quals 0 euros seran amb càrrec al pressupost de 2023 i 527.246,00 euros seran a càrrec al pressupost de 2024.  
No obstant això, la concessió de les ajudes previstes en esta ordre està condicionada a l'existència de crèdit adequat i suficient per a fer-ho en els pressupostos de l'IVC per a 2024.  
  
Segon. Quantia de les subvencions  
1. En el cas d'ajudes a escriptura de guió:  
Es concediran 34 ajudes de 10.000 € cada una.  
19 ajudes per a projectes de guions d'obres de ficció dins de les quals un màxim de set seran per a minisèries, sempre que estos projectes obtinguen un mínim de 50 punts.  
9 ajudes per a projectes de guions d'obres documentals.  
6 ajudes per a projectes de guions d'obres d'animació.  
Si hi ha menys projectes de guions a proposar com a beneficiaris en cada categoria, es concediran les ajudes en una altra categoria, per ordre de puntuació, als projectes següents que hagen superat els 50 punts.  
  
2. En el cas d'ajudes a escriptura de guió internacional de gran pressupost:  
Es concediran 6 ajudes de 19.000 € cadascuna, de les quals un màxim de quatre seran per a sèries, sempre que estos projectes obtinguen un mínim de 50 punts.  
Si hi ha menys projectes de guions a proposar com a beneficiaris en cada categoria, es concediran lesajudes en escriptura de guió, per ordre de puntuació, als projectes següents que hagen superat els 50 punts.  
  
3. En el cas d'ajudes a desenvolupament i preparació de projectes.  
Es concedirà un màxim de 20 ajudes, amb la distribució següent:  
  
10 ajudes de 26.000 euros seran per a projectes d'obres de ficció, de les quals un màxim de quatre seran per a minisèries, sempre que estos projectes obtinguen un mínim de 50 punts. En estes ajudes, 11.000 euros seran per al guionista o guionistes i 15.000 euros, per a l'empresa productora.   
7 ajudes de 24.000 euros seran per a projectes d'obres documentals, sempre que estos projectes obtinguen un mínim de 50 punts. En estes ajudes, 11.000 euros seran per al guionista o guionistes i 13.000 euros, per a l'empresa productora.  
3 ajudes de 30.000 euros seran per a projectes d'obres d'animació, sempre que estos projectes obtinguen un mínim de 50 punts. En estes ajudes, 11.000 euros seran per al guionista o guionistes i 19.000 euros, per a l'empresa productora.  
Una vegada assignades les ajudes a cada gènere, si es presenten menys projectes de les ajudes corresponents a un gènere o són menys les que han aconseguit els 50 punts, les ajudes no assignades a un gènere es destinaran a la resta de projectes per ordre de puntuació, sempre que aconseguisquen els 50 punts, fins a l'import màxim assenyalat i disponible en cada cas.  
El 100 % de l'ajuda anirà amb càrrec al pressupost de 2024.  
  
Tercer. Presentació de sol·licituds  
1. Les sol·licituds i la documentació acreditativa hauran de presentar-se en el termini de trenta dies hàbils, comptats des de l'endemà de la publicació d'esta convocatòria en el Diari Oficial de la Generalitat Valenciana. L'incompliment del termini esmentat donarà lloc a la no admissió de la sol·licitud.  
Totes les sol·licituds i documentació s'hauran de presentar per via telemàtica mitjançant el registre electrònic accessible des de la pàgina web , per a la qual cosa l'entitat o el seu representant han de disposar de qualsevol dels certificats o signatures electrònics que admet esta aplicació. La seua presentació suposa l'acceptació de les bases que s'establixen en esta ordre. Cada sol·licitant podrà presentar en la sol·licitud un màxim de dos projectes per cadascuna de les modalitats de l'apartat segon.  
En cap cas seran vàlids els documents als quals s'haja d'accedir mitjançant enllaços o adreces web, corresponents a portals o pàgines web, aplicacions o plataformes d'emmagatzematge digital, o a serveis d'allotjament d'arxius, de manera que estos documents es consideraran no presentats.  
2. Les sol·licituds s'han d'omplir segons el model de sol·licitud d'ajudes que s'hi adjunta com a annex III, en el qual es troben recollides totes les declaracions responsables.  
  
Quart. Documentació administrativa que cal aportar junt amb la sol·licitud  
1. Les empreses hauran d'aportar el número d'inscripció en el Registre administratiu d'empreses audiovisuals de la Comunitat Valenciana.  
En cas no estar inscrita en el Registre administratiu d'empreses audiovisuals de la Comunitat Valenciana, hi ha d'aportar:  
a) Targeta d'identificació fiscal.  
b) Escriptura de constitució amb el caixetí d'inscripció en el registre públic corresponent o, si és el cas, certificació expedida pel titular del registre públic en què es trobe inscrita esta.  
c) Documentació acreditativa de la representació i capacitat amb què actua el seu representant legal.  
2. Els autònoms hauran de presentar l'alta en l'Impost d'Activitats Econòmiques o en el Cens d'empresaris, professionals i retenidors en cas de no autoritzar-ne la consulta per part de l'Administració.  
  
3. Els sol·licitants han d'acreditar que es troben al corrent en el compliment de les obligacions tributàries, amb les administracions estatal i autonòmica i amb la Seguretat Social.  
A estos efectes, d'acord amb el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPAC), en absència d'oposició expressa per part del sol·licitant, l'òrgan gestor del procediment estarà autoritzat a obtindre directament les dades dels documents elaborats per qualsevol administració pública, excepte les dades tributàries que requerixen una autorització expressa, respecte dels que es proposen com a beneficiaris i que, per a este procediment, són els següents:  
  
a) Certificació de l'Agència Estatal d'Administració Tributària que acredite que es troba al corrent de les seues obligacions.  
b) Certificació de la Tresoreria General de la Seguretat Social que acredite que es troba al corrent de les seues obligacions.  
  
c) Certificat de l'Agència Tributària Valenciana que acredite que està al corrent de les seues obligacions tributàries amb la Generalitat.  
  
d) Alta en el Cens d'empresaris, professionals i retenidors en què conste la qualificació de l'activitat econòmica corresponent per a la qual se sol·licita la subvenció o, alternativament, l'alta en l'Impost d'Activitats Econòmiques (IAE) si es tracta de professionals.  
En cas de manifestar en l'imprés de sol·licitud d'oposició que les obtinga l'Administració o no autoritzar l'accés a les dades tributàries, els interessats seran els qui hagen d'aportar els documents i certificats esmentats.  
3. Si l'empresa sol·licitant té contractades persones amb discapacitat, ha d'indicar-ho en la sol·licitud i aportar la documentació acreditativa que indique que esta contractació és anterior a la publicació d'esta ordre, per a la qual cosa ha d'aportar una còpia del contracte i el document que acredita la discapacitat de la persona contractada.  
  
Cinqué. Mèrits que cal aportar amb la sol·licitud   
1. En la modalitat d'ajudes d'escriptura de guió i guió internacional de gran pressupost:  
Un exemplar del projecte anònim, separat de la resta de documents/arxius, en el qual només ha de figurar el títol. En este exemplar, el contingut del qual avaluarà la comissió tècnica de valoració, no ha de figurar cap referència al guionista o l'empresa implicada, ni a premis obtinguts, si és el cas. En cas que hi haja alguna referència, el projecte quedarà exclòs de la convocatòria.  
El projecte haurà d'incloure:  
1r. En el cas de llargmetratges:   
a. Memòria explicativa  
La memòria explicativa haurà d'estar composta per una sinopsi de principi a fi, de tres folis com a màxim, i una declaració d'intencions de l'autor, també de tres folis com a màxim.  
Les “intencions de l'autor” comprenen les fonts d'inspiració, el públic al qual va dirigit, missatges que continga el relat i referències cinematogràfiques que puguen resultar similars al que podria ser la plasmació d'este guió. En cas de guió internacional de gran pressupost la declaració d'intencions de l'autor deurà motivar la inclusió en esta modalitat.   
b. Mostra del treball per al qual se sol·licita l'ajuda, que consistirà en:  
Un tractament del guió amb una extensió mínima de 20 folis, en el cas d'obres de ficció i d'animació i una extensió mínima de 10 folis en el cas d'obres documentals, i una extensió màxima de 40 folis en tots els gèneres. El tractament podrà ser seqüenciat, capitular o narratiu.  
  
c. El desenvolupament equivalent a cinc minuts del guió definitiu, en tots els casos.  
2n. En el cas de minisèries de ficció:  
a. Una memòria d'un màxim de 10 folis en què es faça una descripció d'esta, el format, l'univers, l'argument i els personatges de la minisèrie. . En cas de guió internacional de gran pressupost la declaració d'intencions de l'autor deurà motivar la inclusió en esta modalitat.  
  
b. Un tractament íntegre d'un capítol amb una extensió d'un mínim de 10 folis i un màxim de 20 folis. El tractament podrà ser seqüenciat, capitular o narratiu.  
c. El desenvolupament equivalent a cinc minuts del guió definitiu.  
El tractament i el desenvolupament equivalent a cinc minuts del guió s'hauran de presentar en la versió original en la qual es projecte redactar el guió.  
Si la versió original no és en castellà, s'ha d'incloure, a més, una versió de la memòria, del tractament i del desenvolupament del guió en castellà.  
Si s'utilitzen l'estil, girs i vocables propis d'una determinada zona, s'ha d'especificar esta circumstància.  
El tractament del guió i el desenvolupament es presentaran en format de foli DIN A4 i lletra Courier New, grandària 12, interliniat 1,5.  
2. Mèrits que cal aportar amb la sol·licitud en la modalitat d'ajudes a desenvolupament i preparació de projectes:   
1r. En el cas de llargmetratges:   
a. La sinopsi argumental i una versió completa del guió o, si no n'hi ha, un tractament íntegre que podrà ser seqüenciat, capitular o narratiu complet. En cas de presentar un tractament, es presentarà també el desenvolupament equivalent a cinc minuts del guió definitiu.   
  
b. Memòria de guió i direcció d'un màxim de 10 folis, en què es faça una descripció de l'obra, el format, l'univers, l'argument i els personatges.   
c. Memòria de producció d'un màxim de 10 folis, en què es faça referència al disseny de producció i la projecció del projecte.  
2n. En el cas de minisèries de ficció:  
a. Memòria de guió i/o direcció d'un màxim de 10 folis, en què es faça una descripció de l'obra, el format, l'univers, l'argument i els personatges.   
b. Memòria de producció d'un màxim de 10 folis, en què es faça referència al disseny de producció i la projecció del projecte.   
c. El guió complet d'almenys un capítol o el tractament íntegre dels dos primers capítols amb una extensió d'un mínim de 10 folis i un màxim de 20 folis per cada capítol. En cas de presentar un tractament, es presentarà també el desenvolupament equivalent a cinc minuts del guió definitiu. El tractament podrà ser seqüenciat, capitular o narratiu.  
  
3r. En el cas de sèries d'animació:  
a. La memòria de guió i/o direcció d'un màxim de 10 folis, en què es faça una descripció de l'obra, el format, l'univers, l'argument i els personatges.   
b. La memòria de producció d'un màxim de 10 folis, en què es faça referència al disseny de producció i la projecció del projecte.   
c. El guió complet de la sèrie o dels primers capítols, que sumen en total una duració mínima de 15 minuts, o el tractament íntegre d'estos capítols. En cas de presentar un tractament, es presentarà també el desenvolupament equivalent a cinc minuts del guió definitiu.  
  
La memòria i el guió s'hauran d'incloure en un mateix arxiu separat de la resta. El guió o bé el tractament i el seu desenvolupament parcial, i la memòria, s'hauran de presentar en la seua versió original. Si la versió original no és en castellà, es presentarà, a més, una versió en castellà d'estos continguts. En cas que la versió original siga en valencià, el títol haurà de ser en valencià (llevat que, per raons artístiques, haja d'estar en una altra llengua). Si s'utilitzen l'estil, els girs i els vocables propis d'una zona determinada, s'haurà d'especificar esta circumstància. La sinopsi, el guió o el tractament s'haurà de presentar en format de foli DIN A4 i lletra Courier New, grandària 12, interliniat 1,5.  
3. Acreditació de mèrits  
1r. El projecte formulat i la resta de documentació acreditativa de mèrits i d'aspectes que han de ser objecte de valoració s'hauran de presentar en el termini de presentació de sol·licituds i no es requeriran posteriorment ni tindrà validesa cap document vinculat a estos que es presente amb data posterior a l'últim dia de termini de presentació de sol·licituds.  
La documentació específica de cada projecte s'ha d'ajustar als models normalitzats d'esta ajuda, disponibles en la pàgina web http://ivc.gva.es.  
2n. Qualsevol document que es presente en una llengua que no siga valencià o castellà haurà d'acompanyar-se d'una traducció jurada. En cas de no fer-ho, no es prendrà en consideració.  
3r. A l'efecte de computar els mèrits dels criteris d'atorgament, la referència a pel·lícules que tinguen certificat de l'ICAA o d'un organisme equivalent serà vàlida en la mesura que este certificat s'haja emés amb anterioritat a l'acabament del termini de presentació de les sol·licituds d'estes ajudes. Igualment, a este efecte, només es farà referència a obres televisives emeses amb anterioritat a la finalització d'este termini.  
  
4t. Els sol·licitants hauran de presentar una declaració responsable dels títols que disposen del certificat ICAA o equivalent, amb la indicació de la data de qualificació i la data d'emissió, i el canal, en el cas de les obres televisives. L'Institut Valencià de Cultura podrà requerir-li, en qualsevol moment, l'acreditació fefaent d'estos punts.  
5é. Haurà d'acreditar-se la trajectòria de l'empresa productora i del guionista o guionistes i el productor/ora.  
6é. Hauran d'acreditar-se els contractes o cartes de compromís de participació en el projecte presentat del guionista o guionistes.  
a. Contracte o precontracte entre l'autor o autors del guió i l'empresa productora o carta de compromís, en què es reflectisca l'associació temporal de les dues parts i el compromís de l'autor o autors de cedir els drets de propietat intel·lectual sobre el guió acabat a la productora per a realitzar la pel·lícula.  
b. Quan el guionista coincidisca amb el productor o representant de l'empresa sol·licitant, no haurà d'aportar-se precontracte ni contracte, sinó que serà suficient acreditar la propietat intel·lectual sobre el guió o la seua sol·licitud i una declaració de cessió de drets del guionista a l'empresa productora quan esta última siga una societat, una AIE o una altra persona jurídica.  
c. En cas que el guió del projecte es base en una obra literària preexistent, haurà de presentar-se un acord entre la productora i el propietari dels drets de l'obra en el qual s'establisquen les condicions de l'opció i del futur contracte de cessió de drets, o, en cas que ja estiga signat el contracte definitiu, còpia d'este. A més, s'ha d'acreditar la propietat dels drets sobre l'obra per part de qui els tinga, en cas de no ser el mateix autor de l'obra literària.  
  
7é. Haurà de presentar-se el pressupost total previst per a les activitats de desenvolupament.  
  
Sisé. Resolució de la convocatòria i termini  
1. L'òrgan instructor, després dels tràmits previstos en estes bases, formularà una proposta de resolució definitiva, que elevarà a la persona titular de la direcció general de l'Institut Valencià de Cultura, que és la persona competent per a resoldre.  
2. El termini màxim per a tramitar, resoldre i notificar les sol·licituds sobre les subvencions que recull esta ordre serà de sis mesos, a comptar de la data de publicació de la resolució de la convocatòria corresponent, i això produirà el silenci administratiu efecte desestimatori.  
  
3. La resolució de concessió serà publicada en el Diari Oficial de la Generalitat Valenciana, segons el que disposen la Llei de procediment administratiu comú i l'article 18 de la Llei 38/2003, de 17 de novembre, general de subvencions.